**Zaklada FIPRO povećava iznos namijenjen poduzetnicima s inovacijama u Primorsko-goranskoj županiji**

*Objavljen je javni poziv kojim Zaklada namjerava dodijeliti do 520 tisuća kuna inovativnim poduzećima u suradnji s Primorsko-goranskom županijom*

Rijeka, 02.10.2017. – Zaklada FIPRO i Primorsko-goranska županija (Upravni odjel za turizam, poduzetništvo i ruralni razvoj) odlučili su zajedno dodijeliti do 520.000 kn fizičkim osobama koje namjeravaju osnovati poduzeće te mikro i malim poduzećima kroz projekt **Komercijalizacija inovacija. Ovih dana Zaklada je objavila** drugi Javni poziv u 2017. godini za podnošenje zahtjeva za dodjelu financijskih sredstava, nakon što je prethodnim, u suradnji s Gradom Rijeka, već dodijeljeno oko 175 tisuća kuna bespovratnih sredstava.

Cilj projekta 'Komercijalizacija inovacija' je razvoj i promocija inovatorstva, novih proizvoda, postupaka i usluga ili poboljšanje već postojećih inovacija. Dodjelom financijskih sredstava želi se pomoći poduzetnicima u Primorsko-goranskoj županiji u fazi plasiranja inovacije na tržište.

Sredstva se dodjeljuju za financiranje troškova razvoja i komercijalizacije inovacija; izrade ili nabave potrebne opreme, alata i materijala za izradu inovacije; izrade, ispitivanja, usavršavanja prototipa proizvoda ili postupka pružanja usluge; pripreme za izlazak na tržište, promotivnih aktivnosti te aktivnosti ugovaranja i razvoja distributivno prodajnih kanala; certificiranja ili atestiranja proizvoda ili usluga radi izlaska na tržište te pretraživanja stanja tehnike, pripreme i zaštite intelektualnog vlasništva.

„*Ove godine dodijelit će se ukupno 695 tisuća kuna poduzetnicima u Primorsko-goranskoj županiji iz Zaklade zahvaljujući odličnoj suradnji Zaklade s Gradom Rijeka i Primorsko-goranskom županijom. Pokazalo se da financijska sredstva i u manjim iznosima po poduzetniku mogu značajno ubrzat plasman proizvoda ili usluge na tržište i osigurat im daljnji rast i razvoj*“ izjavio je ravnatelj Zaklade Boris Golob.

Maksimalni iznos dodijeljenih sredstava po pojedinom natjecatelju je 200 tisuća kuna, dok je minimalan iznos 50 tisuća kuna.

Prijave se zaprimaju do **30.10.2017. godine do kraja dana (23,59 h)**. Informacije i potrebni obrasci (obrazac Zahtjeva, obrazac Skupne izjave te obrazac Izjave o korištenim državnim potporama male vrijednosti) mogu se dobiti na službenim mrežnim stranicama zaklade FIPRO ([www.fipro.hr](http://www.fipro.hr)), na službenim stranicama PGŽ ([www.pgz.hr](http://www.pgz.hr)) ili upitom na: [fipro@fipro.hr](mailto:fipro@fipro.hr). Rezultati natječaja će biti objavljeni na službenim mrežnim stranicama Zaklade ([www.fipro.hr](http://www.fipro.hr)).